CELEX: 32022D0715
Language: da
Date: 2022-05-05 00:00:00
Title: Kommissionens gennemførelsesafgørelse (EU) 2022/715 af 5. maj 2022 om indrømmelse af en undtagelse, der giver Ungarn mulighed for at anvende andre midler til udveksling og lagring af oplysninger i kodekssystemet til importkontrol end elektroniske databehandlingsteknikker i forbindelse med varer i postforsendelser (meddelt under nummer C(2022) 2765) (Kun den ungarske udgave er autentisk) (EØS-relevant tekst)

10.5.2022   
               
               
                  DA
               
               
                  Den Europæiske Unions Tidende
               
               
                  L 133/31
               
            
         KOMMISSIONENS GENNEMFØRELSESAFGØRELSE (EU) 2022/715
         af 5. maj 2022
         om indrømmelse af en undtagelse, der giver Ungarn mulighed for at anvende andre midler til udveksling og lagring af oplysninger i kodekssystemet til importkontrol end elektroniske databehandlingsteknikker i forbindelse med varer i postforsendelser
         
            
               (meddelt under nummer C(2022) 2765)
            
         
         (Kun den ungarske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 6, stk. 4, og artikel 8, stk. 2,
         efter høring af Toldkodeksudvalget, og
         ud fra følgende betragtninger:
         
                     (1)
                  
                  
                     I henhold til artikel 6, stk. 1, i forordning (EU) nr. 952/2013 skal al udveksling af oplysninger mellem toldmyndigheder og mellem økonomiske operatører og toldmyndigheder samt lagring af disse oplysninger, som påkrævet i henhold til toldlovgivningen, foretages ved hjælp af elektroniske databehandlingsteknikker.
                  
               
                     (2)
                  
                  
                     I henhold til artikel 6, stk. 4, i forordning (EU) nr. 952/2013 kan Kommissionen i særlige tilfælde vedtage afgørelser om at tillade en eller flere medlemsstater at fravige anvendelsen af elektroniske databehandlingsteknikker til udveksling og lagring af oplysninger, hvis en sådan undtagelse er begrundet i de særlige forhold, der gør sig gældende i de medlemsstater, der anmoder om den, og undtagelsen gælder for en begrænset periode.
                  
               
                     (3)
                  
                  
                     Kommissionens gennemførelsesafgørelse (EU) 2019/2151 (2) fastlægger arbejdsprogrammet vedrørende udviklingen og indførelsen af de elektroniske systemer, der er omhandlet i EU-toldkodeksen (»arbejdsprogrammet«). Arbejdsprogrammet indeholder en liste over de elektroniske systemer, der skal udvikles, og datoerne for, hvornår disse systemer forventes at komme i drift. Arbejdsprogrammet fastsætter gennemførelsen og datoerne for indførelse af kodekssystemet til importkontrol (»ICS2«) i overensstemmelse med artikel 6, stk. 1, og artikel 16, 46, 47 og 127 til 132 i forordning (EU) nr. 952/2013.
                  
               
                     (4)
                  
                  
                     I overensstemmelse med arbejdsprogrammet skulle medlemsstaterne fra den 15. marts 2021 være klar til at indføre version 1 af ICS2 med henblik på at indsamle summariske indpassageangivelser fra postvirksomheder og kurerselskaber for varer, der transporteres ad luftvejen, og de skulle give de økonomiske operatører mulighed for at tilslutte sig systemet og til at indgive summariske indpassageangivelser ved anvendelse af dette system senest den 1. oktober 2021.
                  
               
                     (5)
                  
                  
                     I overensstemmelse med artikel 127 i forordning (EU) nr. 952/2013 og artikel 183, stk. 1, litra c), i Kommissionens gennemførelsesforordning (EU) 2015/2447 (3) skal postvirksomheder, der er etableret i Unionen, fra den 1. oktober 2021 indgive indpassageangivelser og indgive de krævede data til toldmyndighederne i de berørte medlemsstater ved hjælp af ICS2.
                  
               
                     (6)
                  
                  
                     Postvirksomheden i Ungarn er imidlertid endnu ikke teknisk klar til at opfylde disse krav. På grund af ekstraordinære omstændigheder, som skyldes leverandørens manglende evne til at udvikle den nødvendige elektroniske løsning, kunne den ungarske postvirksomhed ikke etablere en forbindelse til ICS2 inden for fristen den 1. oktober 2021. Postvirksomheden besluttede at benytte en anden leverandør til at udvikle forbindelsen, og det tekniske arbejde er i gang. Som konsekvens heraf er postvirksomheden fortsat ikke i stand til at fremsende data fra summariske indpassageangivelser til systemet ved hjælp af elektroniske databehandlingsteknikker.
                  
               
                     (7)
                  
                  
                     De ekstraordinære omstændigheder, der forårsagede den ungarske postvirksomheds manglende tekniske parathed, begrunder den anmodning om en undtagelse i henhold til forordning (EU) nr. 952/2013, som Ungarns toldmyndighed fremsatte den 21. december 2021. En sådan undtagelse bør derfor midlertidigt give Ungarn mulighed for at anvende andre midler end elektroniske databehandlingsteknikker til udveksling og lagring af oplysninger i forbindelse med varer i postforsendelser, for hvilke den pågældende postvirksomhed er forpligtet til at indgive en summarisk indpassageangivelse.
                  
               
                     (8)
                  
                  
                     Ved gennemførelsen af denne afgørelse underretter Ungarns toldmyndighed Kommissionen om den udpegede postvirksomheds forbindelse til ICS2.
                  
               
                     (9)
                  
                  
                     Undtagelsens varighed bør baseres på status for udviklingen af det nationale postsystem, der giver mulighed for elektronisk fremsendelse af ICS2-data for postforsendelser til toldmyndighederne, og tidsplanen for dets færdiggørelse.
                  
               
                     (10)
                  
                  
                     Da kravet om at indgive data fra summariske indpassageangivelser elektronisk for alle postforsendelser trådte i kraft den 1. oktober 2021, bør denne afgørelse derfor finde anvendelse fra denne dato —
                  
               VEDTAGET DENNE AFGØRELSE:
         
            Artikel 1
            Uanset artikel 6, stk. 1, i forordning (EU) nr. 952/2013 skal Ungarns toldmyndighed tillade sin nationale postvirksomhed at indgive summariske indpassageangivelser for varer i postforsendelser ved hjælp af andre midler til udveksling og lagring af oplysninger end elektroniske databehandlingsteknikker, indtil den nationale postvirksomhed har oprettet forbindelsen til kodekssystemet til importkontrol (»ICS2«) eller indtil den 30. april 2022, alt efter hvad der indtræffer først.
         
         
            Artikel 2
            Ungarns toldmyndighed underretter senest en måned efter datoen for meddelelsen af denne afgørelse Kommissionen om den nationale postvirksomheds forbindelse til ICS2 med henblik på at indgive data fra summariske indpassageangivelser for varer i postforsendelser til toldmyndigheden.
         
         
            Artikel 3
            Denne afgørelse er rettet til Ungarn.
            Den finder anvendelse fra den 1. oktober 2021 til den 30. april 2022.
         
         
            Udfærdiget i Bruxelles, den 5. maj 2022.
            
               
                  På Kommissionens vegne
               
               Paolo GENTILONI
               
                  Medlem af Kommissionen
               
            
         
         
            (1)  EUT L 269 af 10.10.2013, s. 1.
         
            (2)  Kommissionens gennemførelsesafgørelse (EU) 2019/2151 af 13. december 2019 om fastlæggelsen af arbejdsprogrammet vedrørende udviklingen og indførelsen af de elektroniske systemer, der er omhandlet i EU-toldkodeksen (EUT L 325 af 16.12.2019, s. 168).
         
            (3)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).